Fil-11 ta' Novembru, il-Kumitat Permanenti tal-Kungress Nazzjonali tal-Poplu taċ-Ċina adotta "Deċiżjoni dwar il-Kwalifika tal-Membri tal-Kunsill Leġiżlattiv tar-Reġjun Amministrattiv Speċjali ta' Hong Kong", inkluż fost l-oħrajn ir-rekwiżit ta' lealtà lejn ir-Reġjun Amministrattiv Speċjali ta' Hong Kong. Skont din id-deċiżjoni, membri tal-Kunsill Leġiżlattiv jistgħu jitkeċċew minnufih mill-eżekuttiv mingħajr ebda proċess dovut, dritt ta' appell jew involviment tal-awtoritajiet ġudizzjarji. Skont din id-deċiżjoni, il-Gvern ta' Hong Kong iddikjara minnufih it-tkeċċija ta' erba' leġiżlaturi pandemokratiċi. Ħmistax-il membru pandemokratiku ieħor tal-Kunsill Leġiżlattiv irriżenjaw sussegwentement bi protesta. Dawn l-aħħar miżuri huma daqqa ta' ħarta kbira oħra għall-pluraliżmu politiku u l-libertà ta' opinjoni f'Hong Kong. Wara l-impożizzjoni fit-30 ta' Ġunju tal-liġi dwar is-sigurtà nazzjonali, din id-deċiżjoni arbitrarja l-aktar reċenti ta' Beijing tkompli ddgħajjef b'mod sostanzjali l-awtonomija ta' Hong Kong skont il-prinċipju ta' "pajjiż wieħed, żewġ sistemi" kif ukoll il-ħarsien tad-drittijiet fundamentali u tal-libertajiet f'Hong Kong, bi ksur tal-impenji internazzjonali taċ-Ċina. Nappellaw għat-treġġigħ lura immedjat ta' dawn id-deċiżjonijiet tal-awtoritajiet ta' Beijing u tal-Gvern ta' Hong Kong u għar-ristabbiliment immedjat tal-membri tal-Kunsill Leġiżlattiv. L-Unjoni Ewropea qed issegwi mill-qrib is-sitwazzjoni politika f'Hong Kong, wara li fit-30 ta' Ġunju ġiet imposta l-liġi dwar is-sigurtà nazzjonali u wara li l-elezzjonijiet tal-Kunsill Leġiżlattiv li kellhom iseħħu fis-6 ta' Settembru ġew posposti b'12-il xahar. L-UE adottat f'Lulju pakkett ikkoordinat ta' miżuri biex tesprimi appoġġ politiku għall-awtonomija ta' Hong Kong skont il-prinċipju ta' "pajjiż wieħed, żewġ sistemi" u biex tesprimi solidarjetà mal-poplu tiegħu. Ir-Rappreżentant Għoli/Viċi President huwa mistenni jirrapporta lill-Kunsill tal-Unjoni Ewropea qabel tmiem is-sena, f'konformità mal-konklużjonijiet tiegħu adottati f'Lulju. Dawn l-aħħar żviluppi ser jiffurmaw parti mill-valutazzjoni. Il-Pajjiżi Kandidati r-Repubblika tal-Maċedonja ta' Fuq, il-Montenegro u l-Albanija 1) , kif ukoll il-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, jallinjaw ruħhom ma' din id-dikjarazzjoni. 1) Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni